KIRJALLINEN KYSYMYS E-1771/99

esittäjä(t): Horst Schnellhardt (PPE-DE) komissiolle

(11. lokakuuta 1999)

Aihe: Rakennerahasto-ohjelmien hyväksyminen ja luontotyyppien ja luonnonvaraisen eläimistön ja kasviston suojelua sekä lintujensuojelua koskevien direktiivien mukainen alueista ilmoittaminen

Saksan liittotasavallan pysyvät edustajat lähettivät 23.6.1999 komission jäsenille Monika Wulf-Mathiesille ja Ritt Bjerregaardille kirjeen, jossa todettiin, että rakennerahaston puiteasetuksen 12 artiklan soveltaminen saattaa johtaa siihen, että komissio ei voi hyväksyä saksalaisia rakennerahasto-ohjelmia tukikaudelle 20002006.

Onko komission mielestä oikeuden- ja tarkoituksenmukaista, että Saksan rakennerahasto-ohjelmien ja -suunnitelmien hyväksymisen ehtona on, että alueista on ilmoitettu täysin luontotyyppien ja luonnonvaraisen eläimistön ja kasviston suojelua sekä lintujensuojelua koskevien direktiivien mukaisesti?

Michel Barnierin komission puolesta antama vastaus

(18. marraskuuta 1999)

Arvoisa parlamentin jäsen on varmasti tietoinen, että yhteisön tärkeinä pitämien alueiden luettelo (Natura 2000) oli määrä vahvistaa lopullisesti kesäkuuhun 1998 mennessä, mutta vahvistamista lykättiin, koska useat jäsenvaltiot eivät olleet siihen mennessä pystyneet toimittamaan ehdotuksiaan (joiden määräaika oli kesäkuussa 1995). Kyseiseen luetteloon sisältyy luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetussa neuvoston direktiivissä 92/43/ETY(1) ja luonnonvaraisten lintujen suojelusta 2 päivänä huhtikuuta 1979 annetussa neuvoston direktiivissä 79/409/ETY(2) tarkoitettuja alueita. Se, että rakennerahastotoimien kohdealueita ei ole onnistuttu valitsemaan, on aiheuttanut ongelmia ja viivästyttänyt nykyisten ohjelmien toteuttamista. Parhaillaan on myös vireillä useampia oikeudenkäyntimenettelyjä eri jäsenvaltioita vastaan siksi, että ehdotettujen suojelualueiden ilmoittaminen on laiminlyöty.

Suojelualueiden viivästyneen nimeämisen vuoksi ja jotta komissio voisi huolehtia sille EY:n perustamissopimuksesta (6 artikla entinen 3 c artikla) ja rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(3) 12 artiklasta ja 41 artiklan 2 kohdan b alakohdasta johtuvista velvollisuuksista, kaikkia jäsenvaltioita muistutettiin 23. kesäkuuta 1999 päivätyllä kirjeellä niiden velvollisuudesta varmistaa, että uudet ohjelmat ja hankkeet ovat luontotyyppi- ja lintudirektiivien vaatimusten mukaisia. Eräiden jäsenvaltioiden osalta suojelualueita koskevat tiedot ovat niin puutteellisia, että komission on kenties mahdotonta arvioida, ovatko ohjelmat yhteisön oikeuden mukaisia, kuten neuvoston asetuksen (EY) N:o 1260/1999 12 artiklassa edellytetään.

Komissio aikoo joka tapauksessa arvioida kunkin suunnitelman tai ohjelman sisällön vastaavuutta edellä mainituissa direktiiveissä säädettyihin vaatimuksiin nähden. Jäsenvaltioiden on ohjelmissaan ja suunnitelmissaan sitouduttava siihen, että Natura 2000 -ohjelman yhteydessä suojeltuihin tai suojeltaviin alueisiin mahdollisesti kohdistuvat negatiiviset vaikutukset arvioidaan asianmukaisesti ja että tarvittavat toimenpiteet toteutetaan.

(1) EYVL L 206, 22.7.1992.

(2) EYVL L 103, 25.4.1979.

(3) EYVL L 161, 26.6.1999.